*Για προσωπικότητες με ίδιο επίθετο, δείτε: Λαμπρόπουλος*

Ο **Ανδρέας Λαμπρόπουλος** (Πάτρα, 30 Ιουλίου 1988) είναι Έλληνας πρώην ποδοσφαιριστής.

Συλλογική καριέρα
-----------------

Ξεκίνησε από τις ακαδημίες της Θύελλας Πατρών, όπου γρήγορα ξεχώρισε και προωθήθηκε στην ομάδα Νέων. Με την ομάδα νέων κατέκτησε το πανελλήνιο πρωτάθλημα νέων Β΄εθνικής το 2005. Το 2004 υπέγραψε επαγγελματικό συμβόλαιο με τη Θύελλα, σε ηλικία 16 ετών και τον Ιανουάριο του 2005 προωθήθηκε στην πρώτη ομάδα στο πρωτάθλημα της Γ΄εθνικής.

Το 2007 αποκτήθηκε από τη Λάρισα, ενώ το 2006 τον είχε διεκδικήσει και η ΑΕΚ, με την οποία συμμετείχε πρώτη φορά στον φιλικό αγώνα προετοιμασίας με την Κρεμονέζε σημειώνοντας και γκολ στο 44΄. Συνολικά αγωνίστηκε μόλις 7 φορές στο πρωτάθλημα, ενώ για ένα εξάμηνο (τον Ιανουάριο του 2009 έως το τέλος της περιόδου) είχε παραχωρηθεί ως δανεικός στην Παναχαϊκή.

Τον Ιανουάριο του 2010, μεταγράφηκε στην Κέρκυρα πραγματοποιώντας συνολικά 56 συμμετοχές και 3 γκολ, ως το καλοκαίρι του 2012. Στις 30 Αυγούστου 2012 υπέγραψε συμβόλαιο συνεργασίας με την ομάδα του ΟΦΗ, όπου παρέμεινε τρία χρόνια. Το 2015 επέστρεψε στη Λάρισα, έπειτα από έξι χρόνια απουσίας. Στον θεσσαλικό σύλλογο παρέμεινε δύο χρόνια, στο πρώτο εκ των οποίων κατέκτησε την άνοδο στην πρώτη κατηγορία. Αποχώρησε το καλοκαίρι του 2017, έχοντας συμπληρώσει 32 συμμετοχές και 4 τέρματα στο πρωτάθλημα. Μερικές ημέρες αργότερα ήρθε σε συμφωνία με τον Απόλλωνα Λάρισας.

Διεθνής καριέρα
---------------

Υπήρξε διεθνής με την εθνική Νέων, με την οποία αγωνίστηκε στα τελικά του ευρωπαϊκού πρωταθλήματος Νέων το 2007 στην Αυστρία και κατάφερε να κατακτήσει τη 2η θέση. Στον ημιτελικό με τη Γερμανία με δικό του τέρμα στο 89΄ η ελληνική ομάδα προκρίθηκε στον τελικό. Πρώτη του συμμετοχή ήταν στις 5 Σεπτεμβρίου 2006 στην πόλη Σενέκ σε φιλικό αγώνα με τη Σλοβακία, όπου ξεκίνησε βασικός και αντικαταστάθηκε στο ημίχρονο, ενώ το πρώτο του τέρμα δύο ημέρες αργότερα στο ίδιο γήπεδο και με την ίδια αντίπαλο, στο 48΄ με πλασέ, όπου αγωνίστηκε στο 2ο ημίχρονο.

Τίτλοι
------

Με τη Θύελλα Πατρών:

* Πρωτάθλημα Ελλάδος νέων Β΄εθνικής: 2005

Με την Εθνική νέων :

* Φιναλίστ ευρωπαϊκού πρωταθλήματος: 2007

Παραπομπές
----------

1. ↑  «sport.gr». Αρχειοθετήθηκε από το πρωτότυπο στις 3 Νοεμβρίου 2007. Ανακτήθηκε στις 28 Οκτωβρίου 2007.
2. ↑  «Ειδήσεις contra.gr». Αρχειοθετήθηκε από το πρωτότυπο στις 7 Ιουλίου 2007. Ανακτήθηκε στις 7 Ιουλίου 2007.
3. ↑  «Ειδήσεις spor.gr». Αρχειοθετήθηκε από το πρωτότυπο στις 31 Αυγούστου 2007. Ανακτήθηκε στις 28 Οκτωβρίου 2007.
4. ↑  Ειδήσεις In.gr[*νεκρός σύνδεσμος*]
5. ↑  Δανεικός στην Παναχαϊκή ο Λαμπρόπουλος, www.sport-fm.gr
6. ↑  Υπέγραψε στον ΟΦΗ ο Λαμπρόπουλος, www.corfusports.gr[*νεκρός σύνδεσμος*]
7. ↑  Στην ΑΕΛ ο Ανδρέας Λαμπρόπουλος, www.larissanet.gr
8. ↑  Επίσημα τέλος από ΑΕΛ οι Λαμπρόπουλος και Ντοντό, www.sport-fm.gr
9. ↑  Στον Απόλλωνα ο Λαμπρόπουλος, www.larissanet.gr
10. ↑  Οι «εκλεκτοί» του Νιόπλια για το Ευρωπαϊκό Πρωτάθλημα Νέων
11. ↑  «Βγήκε η αποστολή». Αρχειοθετήθηκε από το πρωτότυπο στις 16 Απριλίου 2014. Ανακτήθηκε στις 31 Μαρτίου 2015.
12. ↑  gazzetta.gr Αρχειοθετήθηκε 2014-04-16 στο Wayback Machine. Να παιδιά, να μάλαμα!
13. ↑  Ειδήσεις contra.gr[*νεκρός σύνδεσμος*]

Εξωτερικοί σύνδεσμοι
--------------------

* Ο Ανδρέας Λαμπρόπουλος στο soccerway
* Το προφίλ του Ανδρέα Λαμπρόπουλου στο transfermarkt
* Στατιστικά στο onsports.gr[*νεκρός σύνδεσμος*]